**MLL:n Pudasjärven yhdistyksen toimintakertomus vuodelta 2016**

**Hallinto ja henkilöstö**

Yhdistyksen kevätkokous pidettiin 11.4.16 Iijoki-hotellissa ja syyskokous 7.11.16 Lakarin koululla. Muuten hallitus on kokoontunut 6 kertaa hallituksen jäsenten luona.

**Vastuuhenkilöt**

Yhdistyksen hallitukseen kuuluu 9 henkilöä ja osalla hallituksen jäsenistä on oma vastuutehtävänsä.

Postin vastaanotto ja viestintä Hely Forsberg-Moilanen

Jäsenvastaava Sirpa Nurmela

Tukioppilasvastaava Jonna Puhakka

Keräysvastaava Soile Graber

Tuotevastaava Jonna Puhakka

Nettivastaava Soile Graber

**Jäsentoiminta**

V. 2016 yhdistyksellä oli jäseniä 165. Järjestämissämme tapahtumissa on jaettu tietoa yhdistyksen toiminnasta ja jäsenyydestä. Lisäksi yhdistys on ollut melko näkyvästi esillä paikallislehdissä, josta yhdistyksen toiminnasta on voinut lukea. Pudasjärven Kirjakauppaan ja Aarrearkkuun jäsenet ovat saaneet alennusta. Yhdistyksen netti- ja FB-sivut toimivat ja saavuttavat jäseniä hyvin.

**Vapaaehtoistoiminta**

Tukioppilastoiminta toimii yläkoulussa ja lukiossa. Tukioppilaat järjestävät aika ajoittain teemapäiviä kouluissansa. Tukioppilailta saimme apua tapahtumissamme mm. Lasten venetsialaisissa ja Lapsimessuilla. Lisäksi tukioppilaat toimivat lipaskerääjinä Kevät ilo –keräyksessä.

Yhdistyksen tapahtumissa on ollut myös muita vapaaehtoisia toimijoita apuna.

**Avustukset ja lahjoitukset**

Yhdistyksen tapana on ollut avustaa erityistilanteissa olleita lapsiperheitä tarpeen mukaan. Vuonna 2016 ei ilmennyt avustustarvetta. Yhdistys osallistui 9. kerran yhdessä LähiTapiolan kanssa Joulupuu-keräykseen, jossa toimitettiin joulupaketteja apua tarvitsevien perheiden lapsille. Lahjan saajia oli noin 150. Määrä on lisääntynyt vuosittain. Yhdistys osallistui myös Hyvä joulumieli –kampanjaan, jossa yhdistyksen nimissä jaettiin 20 ostolahjakorttia paikallisille vähävaraisille lapsiperheille.

Keväällä 2016 muistettiin koulunsa päättäviä tukioppilastoiminnan puheenjohtajia rahastipendeillä.

Yhdistys sai Pudasjärven kaupungilta toiminta-avustusta 300€, minkä kaupunki maksoi tammikuussa 2017. Kaupungin kanssa sovittiin avustuksen käytöstä helmikuussa 2017 olleeseen lasten teatteriesityksen kustannuksiin. Lisäksi yhdistys sai RAY:lta toiminta-avustusta 500€. Tätä rahaa käytettiin Lapsimessujen esiintyjän kustannuksiin. Kaikista saaduista toiminta-avustuksista on tehty selvitykset avustusta maksaneille tahoille.

Hirsikampuksen oppilaskunnan hallitus lahjoitti yhdistykselle vuoden 2016 Taksvärkki-keräyksen tuoton.

**Varainhankinta**

Yhdistys hankki varoja pullopanttikuittikeräyksellä, jonka uusi kaksivuotinen lupa-aika alkoi toukokuussa -15, jäsenmaksuilla, tuotemyynnillä, Kevät ilo –keräyksellä, Lasten venetsialaisilla ja Lapsimessuilla.

**Tapahtumat ja toiminnat**

Yhdistys oli helmikuussa Suomen Luisteluliiton Ice Skating Tour –tapahtumassa apuna iltatapahtuman järjestämisessä. Yhdistys järjesti helmikuussa lastenteatteriesityksen Lakarin koululla. Huhtikuussa kaupungin nuoriso- ja vapaa-aikatoimi järjesti yhdessä sivistystoimen, Oulunkaaren ja paikallisten 3. sektorin toimijoiden kanssa 6. luokkalaisille Hyvis-päivät Syötteellä. Yhdistys oli näkyvästi esillä toiminnan toteutumisen rahoituskuvioissa. Lisäksi tukioppilaita osallistui Hyvis-päivien toteuttamiseen. Elokuun viimeisenä lauantaina järjestettiin lasten venetsialaiset Jyrkkäkoskella. Lapsimessut järjestettiin toista kertaa 15.10. Tuomas Sammelvuo –salilla.